《和孔司封题蓬莱阁》
宋代·沈立

拂云高阁拟蓬莱，面向稽山鉴水开。文举清尊无限乐，微之佳句不胜才。

屡尝雪夜凭朱槛，几对花天醉绿杯。明主未容休退去，会须重乞一麾来。

作者简介：（1007—1078）和州历阳人，字立之。仁宗天圣进士。为益州签判。嘉祐初，黄河决于商胡，以权三司盐铁判官前往行视，采摭黄河事迹、古今利病，著《河防通义》，为治河者所宗。迁淮南转运副使，又撰《茶法要览》，请罢榷茶而行通商法。历户部判官、京西北路转运使、知沧州。神宗熙宁中，判都水监，出为江淮发运使，勤于职事。徙知杭、宣等州，后提举崇禧观。喜藏书，以所藏书目及所集《名山记》、《都水记》上神宗。又有《盐笑总类》、《香谱》、《锦谱》及文集等。